KIRJALLINEN KYSYMYS E-1697/01 esittäjä(t): Michl Ebner (PPE-DE) komissiolle. Vetykäyttöisten autojen käyttöönoton edistäminen.



Virallinen lehti nro 040 E , 14/02/2002 s. 0080 - 0081



KIRJALLINEN KYSYMYS E-1697/01 esittäjä(t): Michl Ebner (PPE-DE) komissiolle (14. kesäkuuta 2001) Aihe: Vetykäyttöisten autojen käyttöönoton edistäminen Vetyä on sukupolvien ajan käytetty teollisuuden raaka-aineena ja energialähteenä. Myös autoteollisuudessa vetymoottoreita on testattu jo 1970-luvulta lähtien, ja ne ovat osoittautuneet todelliseksi vaihtoehdoksi perinteisille öljykäyttöisille polttomoottoreille. Lisäämällä vetymoottoreiden käyttöä voitaisiin huomattavasti hidastaa kasvihuoneilmiötä, josta kymmenen prosenttia aiheutuu tieliikenteestä. Voiko komissio ilmoittaa, millaisilla uusiutuvia energialähteitä koskevilla tutkimushankkeilla tai muilla ohjelmilla se edistää tätä kehitystä? Voiko komissio myös kertoa, huolehtiiko se sellaisten lainsäädännöllisten, taloudellisten ja organisatoristen puitteiden luomisesta, joissa vetyä voidaan tankata riittävissä määrin kilpailukykyiseen hintaan liikenteen solmukohdissa? Loyola de Palacion komission puolesta antama vastaus (3. syyskuuta 2001) Komissio on jo vuosia tunnustanut mahdollisuudet, joita siirtyminen fossiilisista energialähteistä vetyyn toisi tullessaan. Etenkin liikenteestä suurin osa (yli 98 prosenttia) on melkein täysin riippuvaista polttoöljystä. Vihreä kirja energiansaannin turvaamisesta(1) herättikin keskustelun vaihtoehtoisiin polttoaineisiin siirtymisestä liikenteessä. Komissio valmistelee parhaillaan myös tiedonantoa vaihtoehtoisista polttoaineista ja kulkuneuvoista. Tällä hetkellä ei näytä kovin todennäköiseltä, että vedyllä ennen vuotta 2010 olisi niissä huomattava osuus, mutta vuoden 2020 kunnianhimoisten tavoitteiden saavuttamisessa sillä tulee olemaan huomattava merkitys. Vety voisi samanaikaisesti olla vastaus ongelmiin, jotka koskevat ilmanlaatua, kasvihuonekaasupäästöjä, energiansaannin turvaamista ja riippuvaisuutta öljytuotteista. Tutkimusta ja teknologista kehittämistä (TTK) koskevasta yhteisön puiteohjelmasta ja erityisesti sen muuta kuin ydinenergiaa koskevista ohjelmista on tuettu useita vedyn tuotantoon ja varastointiin sekä polttokennojen kehittämiseen liittyviä hankkeita. Tähän mennessä komission tuki viidennessä puiteohjelmassa on noussut jo yli 95 miljoonaan euroon, jotka on myönnetty pääasiassa polttokennoihin, erilaisista lähteistä valmistettavan vedyn tuotantoon ja varastointiin, normien ja standardien kehittämiseen, turvallisuuteen, jakeluinfrastruktuuriin ja polttokennoilla varustettujen kulkuneuvojen kehittämiseen ja demonstrointiin. Tällä hetkellä komissio tukee useita mittavia tutkimuksen ja teknologisen kehityksen hankkeita. - FUERO-hankkeessa (kokonaiskustannukset 38 miljoonaa euroa, josta yhteisön osuus 21,3 miljoonaa euroa) kehitetään polttokennokomponentteja ja -järjestelmiä sekä vedyn käyttöä kulkuneuvoja varten. Hankkeeseen osallistuu aktiivisesti 67 eurooppalaista järjestöä 13 maasta (Belgiasta, Tanskasta, Saksasta, Kreikasta, Ranskasta, Italiasta, Alankomaista, Itävallasta, Ruotsista, Iso-Britanniasta, Norjasta, Tsekin tasavallasta ja Israelista) samoin kuin useita Euroopan autonvalmistajia; - CUTE- ja ECTOS-hankkeet, joissa 10 Euroopan kaupunkia (Amsterdam, Barcelona, Hampuri, Lontoo, Luxemburg, Madrid, Porto, Reykjavik, Tukholma, Stuttgart) ottaa käyttöön vedyn polttoaineeksi polttokennoilla varustetuissa julkisen liikenteen busseissa. Kukin kaupunki tuottaa vedyn paikallisesti, rakentaa vetyhuoltoasemia ja saattaa kolme bussia kaupalliseen käyttöön julkisessa liikenteessään kahden vuoden ajaksi. - Komissio pohjustaa parhaillaan useita toimia, joissa tutkitaan täyttöinfrastruktuurin toteuttamismahdollisuuksia Euroopassa sekä rajat ylittävään infrastruktuuriin liittyviä juridisia, taloudellisia, ympäristö- ja sosiaalisia kysymyksiä. (1) KOM(2000) 769 lopullinen.